Anders Samuelsen (RV), 2000-04-27:
På Det Radikale Venstres vegne vil jeg gerne starte med at takke Enhedslisten for at have taget initiativ til denne forespørgsel om regeringens initiativer for at øge den sociale tryghed i samfundet.
Social tryghed og fornyelse af velfærdssamfundet er netop en af de allervigtigste, hvis ikke den vigtigste sag, som vi har arbejdet for i denne her regering siden 1993, og som fortsat har den allerhøjeste prioritet. Vi ønsker et samfund, der er indrettet sådan, at de svageste får den nødvendige hjælp og støtte, et samfund med et sikkerhedsnet, der sikrer, at de, der ikke kan klare sig selv, alligevel får mulighed for at leve et anstændigt liv, og et samfund, hvor systemerne er skruet sådan sammen, at den enkelte har mulighed for at deltage i og bidrage til fællesskabet.
Men en fortsat udvikling af velfærdssamfundet kræver, at vi løbende tager en debat om, hvordan systemerne indrettes bedre, så ingen tabes, og det er derfor, vi er glade for denne forespørgselsdebat, for selv om regeringen har gjort meget for at øge den sociale tryghed, så er der selvfølgelig stadig væk problemer og steder, hvor man kan pege på, at det eventuelt kunne gøres bedre.
Det kræver nye måder at tænke på og nye løsninger.
Derfor har regeringen taget initiativ til de såkaldte folkehøringer.
Formålet er at få skabt en konstruktiv dialog med befolkningen, at lytte til befolkningen i håb om at få identificeret problemerne og finde ud af, hvordan vi kan få dem løst.
Der er en række områder, som man kunne pege på,
hvor der kunne sættes ind: For det første er der spørgsmålet om den negative sociale arv, som det stadig væk ikke er lykkedes at få brudt på tilstrækkelig vis. I Det Radikale Venstre arbejder vi for et samfund, hvor alle som udgangspunkt har lige muligheder for at udvikle sig og udfolde sig.
Det er uanstændigt, at der stadig findes børn
og unge i Danmark, der som udgangspunkt ikke har og ikke får de samme muligheder som andre borgere.
At forældres sociale problemer automatisk videreføres til næste generation,
er problematisk, og der er behov for en forstærket indsats for at få brudt den onde cirkel.
Derfor er det også godt, at regeringen har taget initiativer på dette område, som vi også vil følge meget nøje fra Det Radikale Venstres side.
Et andet område, som ligger Det Radikale Venstre på sinde, er det rummelige arbejdsmarked.
For os er det rummelige arbejdsmarked også forbundet med social tryghed. Passiv forsørgelse giver ikke velfærd for den enkelte.
Velfærd handler i højere grad om at være med i fællesskabet og få en mulighed for at bidrage til det.
I de seneste år har Danmark oplevet et markant fald i ledigheden, men alligevel er der stadig væk mange, som ikke har fået chancen på arbejdsmarkedet, eller som har svært ved at fastholde tilknytningen til arbejdet.
Derfor skal der fortsat gøres en særlig indsats for de mennesker, der i kortere eller længere perioder har brug for på særlige vilkår at kunne vinde fodfæste på arbejdsmarkedet, ellers risikerer de at blive holdt permanent udenfor.
Regeringen har allerede taget en række initiativer for at fjerne barriererne for det rummelige arbejdsmarked, men ét er lovgivning, et andet er, hvordan det rent faktisk føres ud i livet.
Der er behov for et intensiveret samarbejde mellem virksomhederne, kommunerne, arbejdsmarkedets parter og alle dem, som har berøring med området i det hele taget, så værktøjskassen kan blive brugt på den bedst mulige måde.
Førtidspensionen har været et debatemne i dag, og også her er Det Radikale Venstre meget opmærksomt på, at det system, som vi har haft indtil nu, ikke har fungeret optimalt, og det er derfor, vi er i forhandling om, hvordan vi kan gøre det bedre.
Omsorgen for de ældre har også været et debatemne i dag, og her er det væsentligt at understrege, at en ældrepolitik skal bygge på værdighed og respekt for den enkelte, men samtidig at understrege, at det ikke i sig selv er en social katastrofe, at man bliver 65 år og skal på pension.
Til sidst vil jeg nævne det civile samfund som et væsentligt område.
Social tryghed er ikke kun et anliggende for den offentlige sektor.
Den private sektor må også påtage sig sin del af det sociale ansvar.
Der findes en række opgaver, som velfærdsstaten hverken kan eller bør løse.
Her må civelsamfundet træde til.
Det Radikale Venstre mener, at civilsamfundet kan spille en væsentlig rolle i fornyelsen af velfærdssamfundet.
Velfærd er ikke kun et spørgsmål om kroner og øre.
Det er også et spørgsmål om at være noget for hinanden.
Alle borgere har et ansvar for sig selv, og så har vi alle sammen et medansvar for vores medmennesker og for samfundet som helhed.
Forandringen af velfærdet skal komme nedefra.
Det er i den sidste ende både den enkeltes og alles ansvar, at velfærdssamfundet fungerer på en anstændig og forsvarlig måde.
Jeg skal meddele, at Det Radikale Venstre ikke kan støtte nogen af de to forslag til vedtagelse, som er blevet fremsat.